«Ижърэ адыгэм» иобраз зыпкъ итэу зэмыхъокIэу авторым къыгъэлъагъорэп, ащ зехъожьы, ау лъэпкъ гъэнэфагъэм зэрехьылIагъэр гъуащэрэп. ЦIыф пэпчъ ишэн гъэнэфагъэ, зэрэадыгэри нэрылъэгъу. Мы характерхэр жэрыIуабзэм щыщ персонажхэу лIыгъэшIапIэм лъыхъу зэпытхэрэм афэдэхэп. Героим лIыгъэу зэрихьэрэм имызакъоу, ыгу ихъыкIырэ-ишIыкIыхэри, зэгупшысэхэри авторым къегъэлъагъох. ЦIыфэу зыIукIэхэрэм зэрадэзекIорэр, цIыфхэр ежь къызэреплъыхэрэр, къыраIуалIэрэр, зэрашIошIрэр, щыIакIэм еплъыкIэу фыриIэр, цIыфыгъэ шапхъэхэу зэрихьэхэрэр – джахэмэ ялъытыгъэу гъэхъагъэхэу ышIыхэрэмкIэ уасэ фэошIы.